Document ID: 32011R0197

РЕГЛАМЕНТ (ЕС) № 197/2011 НА КОМИСИЯТА
от 28 февруари 2011 година
за установяване на краен срок за подаване на заявления за помощ за частно складиране на свинско месо, предвидена в Регламент (ЕС) № 68/2011
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, букви а) и г) във връзка с член 4 от него,
като има предвид, че:
(1)
Помощите за частно складиране, отпуснати в изпълнение на Регламент (ЕС) № 68/2011 на Комисията от 28 януари 2011 г. за предварително определяне на размера на помощта за частно складиране на свинско месо (2), се отразиха благоприятно на пазара на свинско месо. Очаква се временно стабилизиране на цените.
(2)
Поради това предоставянето на помощи за частно складиране на свинско месо следва да бъде прекратено и следва да се определи краен срок за подаване на заявления в съответствие с член 3, параграф 4 от Регламент (ЕС) № 68/2011.
(3)
С оглед на правната сигурност Регламент (ЕС) № 68/2011 следва да бъде отменен.
(4)
За да не се допусне спекула, настоящият регламент следва да влезе в сила в деня след публикуването му в Официален вестник на Европейския съюз.
(5)
Управителният комитет за общата организация на селскостопанските пазари не е представил становище в срока, установен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Крайният срок за подаване на заявления за помощи за частно складиране на свинско месо, предвидени в Регламент (ЕС) № 68/2011, е 4 март 2011 г.
Член 2
Отменя се Регламент (ЕС) № 68/2011, считано от 4 март 2011 г. Той обаче продължава да се прилага по отношение на договори, сключени съгласно отменения регламент преди влизането в сила на настоящия регламент.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 февруари 2011 година.

Labels: 3
17
6